Ympäristöministeriö

PL 35

00023 VALTIONEUVOSTO

Ympäristövaikutusten arviointimenettelyä koskevien säädösten uudistaminen

Lausunto luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muut-tamisesta

Ympäristöministeriö on pyytänyt Kuopion kaupungin lausuntoa luonnoksesta, joka koskee hallituksen esitystä ympäristövaikutusten arviointimenettelyä koskevan lain ja eräiden siihen liittyvien lakien muuttamisesta. Kuopion kaupunki esittää luonnoksesta lausuntonaan seuraavaa:

Luonnokseen sisältyvät muutokset selkeyttävät arviointiprosessia ja korostavat arvioinnin merkitystä lupaprosesseissa. Arviointimenettelyjen yhdistäminen myös nopeuttaa asioiden käsittelyä.

YVA-menettelyn ja hankekaavoituksen yhdistämistä Kuopion kaupunki pitää kannatettavana silloin, kun hankekaava ja YVA-menettely ovat samanaikaisesti vireillä. Menettelyjä yhdistämällä voidaan saavuttaa kaavoituksen kannalta etuja niin päällekkäisen työn välttämisenä kuin aikataulujen nopeutumisenakin. Yhdistämisestä ei kuitenkaan tule tehdä pakollista. Kaava- ja YVA-prosessien läpivienti erillisinä on hyvä mahdollistaa niissä tilanteissa, joissa on perusteltu syy käsitellä asiat erillisinä. Menettelyjen eriyttämisen olisi oltava mahdollista myös prosessien aikana, koska niiden aikataulut voivat olla erilaisia tai muuttua erilaisiksi työn aikana.

Kuulemisten yhdistäminen nopeuttaa molempia prosesseja. Kuopiossa on laadittu Sorsasalon biotuotetehtaan kaavaa samanaikaisesti YVA-menettelyn kanssa. Saatujen kokemusten perusteella prosessit oli parempi eriyttää yhteisen vireilletulo- ja YVA-ohjelmavaiheen jälkeen, sillä osallisilla oli vaikeuksia hahmottaa asioiden eroa. Lisäksi haluttiin aikaa paneutua molempiin asioihin erikseen. Mikäli sekä kaavatyössä että YVA-prosessissa käytettäisiin samoja mielipiteitä ja lausuntoja, osalliset voisivat ilmaista kantansa molempiin asioihin samalla mielipiteellä. Tämä selkeyttäisi huomattavasti osallistumista osallisten kannalta katsottuna.

Hankekaavan ja YVA-menettelyn yhdistämisen toteuttamisessa on vaihtoehdon A mukainen menettely selkeämpi ja käyttökelpoisempi niin prosessien kuin niihin liittyvän toimivallan osalta. Vaihtoehtoihin liittyy kunnan kannalta seuraavia eroja:

Vaihtoehto A:

– YVA-kaavat ovat yleensä niin merkittäviä, että kaavaprosessiin liittyy vireilletulovaihe, valmisteluvaihe ja ehdotusvaihe; vireilletulosta on hankala siirtyä suoraan ehdotukseen. YVA-selostus on syytä saada kaavoittajan käyttöön jo kaavan valmisteluvaiheessa, jotta mahdolliset YVA-täydennykset ja/tai ympäristölupaan liittyvät täydennykset ovat käytössä kaavaehdotusta laadittaessa.

* mahdollistaa prosessien eriyttämisen tarvittaessa

Vaihtoehto B:

* toimivalta kaavoittajan ja ELY-keskuksen kesken on sekava ja aiheuttaa puolueellisuusepäilyjä kaavoittajaa kohtaan, vahvempi ELYn rooli vahvistaisi objektiivisuusperiaatetta
* kunnan kustannukset lisääntyisivät, koska kunnalle kaavoittajana tulisi huomattavasti lisää tehtäviä
* pienten kuntien resurssit (pätevyys ja aika) ovat epäsuhdassa suurempiin kuntiin, jolloin konsulttien rooli saattaisi pienissä kunnissa painottua liikaa

|  |  |
| --- | --- |
| Lea Pöyhönenympäristöjohtaja | Martti Lättiva. suunnittelujohtaja |
|  |  |

|  |
| --- |
|   |

Jakelu

|  |
| --- |
| Lähetetty ympäristöministeriöön kirjaamoon sähköisesti kirjaamo.ym@ymparisto.fi 1.6.2016  |

TIEDOKSI

|  |
| --- |
| Kaupunginhallitus  |